Skrueplugg

En skrueplugg er en innsats som brukes for å feste en skrue i et materiale som er porøst eller sprøtt, eller av andre årsaker ikke vil klare å holde vekten av et objekt festet til en skrue. Det er en type anker som gjør at man for eksempel kan feste skruer i vegger av mur eller gips.

Eksempler på noen typer og navn er vegganker, ekspander, ekspansjonsskrue, spikerplugg, nylonplugg og metallankersett.

Det finnes mange typer skrueplugger, men det vanligste prinsippet er å bruke et konisk rør av mykt materiale, for eksempel plast. Dette røret settes så inn i et boret hull med samme størrelse, og vil utvide seg når man setter inn og strammer en skrue. Pluggen vil da utvides slik at den sitter tett på veggmaterialet.

Typer 
Det finnes mange ulike typer plugger som hver har sine fordeler og ulemper.

Universalplugg 
Ulike plastplugger for lettere montasje i harde materialer som som betong- og platemateriale.

Gipsplugg 
En selvskjærende skrue beregnet for montering på gipsplater, og ser ut som en stor skrue som man kan skru sin egen skrue inn i.

Ekspanderplugg 
En ekspanderplugg, også kalt hulromsanker, plateekspander eller "mollyplugg", er laget av metall, og utvider seg under montering slik at den griper tak både på forsiden og baksiden av gipsveggen. Den tåler mye masse, og er godt egnet for å henge opp for eksempel TV-er. Siden den klemmer fra både for- og baksiden gir den også en meget stabil innfesting som er godt egnet til repetetiv lastbæring som eksempelvis klesknagger, i motsetning til selvborende gipsplugger som kan jobbe seg løs over tid.

Ekspanderplugger kan installeres uten spesialverktøy, men det er da viktig at den ikke får spinne. For å hindre at den begynner å spinne bør det forborte hullet være rent boret, og de to gripehakene trykkes godt inn i veggen og holdes på plass mens man skrur inn skruen slik at pluggen ekspanderer. For å lette installasjonen og hindre at pluggen spinner finnes det et verktøy som heter gipsankertang (en spesiell monteringstang) for at pluggen lettere skal endre form når den er satt inn slik at ankeret vil holdes på plass uten at det spinner og ødelegger hullet.

Ekspanderpluggen er foretrukket av mange siden den gir en meget strek kobling. Den har imidlertid noen ulemper:

 Pluggen bør skrus til med håndmakt (ikke skrumaskin) for å hindre at gjengene blir ødelagte. I tilfelle gjengene blir ødelagte vil pluggen bli ikke-funksjonell.
 Ekspanderpluggene er laget for festing i hule vegger, de kan ikke brukes i vegger der det er noe rett bak.
 Ekspanderplugger kan være vanskelige å fjerne når de først er satt inn, særlig dersom man ikke har tilgang til baksiden av veggen.
 Ekspanderplugger fås i forskjellige lengder, og det er viktig å velge rett lengde for den spesifikke platetykkelsen, for eksempel til bruk på enkel gipsvegg (13 mm) kontra dobbel gipsvegg (26 mm). Bruk av plugg med feil lengde vil gjøre at pluggen ikke fester seg, og vil være vanskelig å fjerne.

Fasadeplugg 
For montering i fasademateriale med hulrom.

Spikerplugg 
For montering med spiker i betong, naturstein, tegl og lignende.

Lettbetongplugg 
For montage i lettbetong, lettklinke ("Leca") og andre porøse materialer.

Se også 
 Ekspansjonsbolt, type bolt som brukes til å forankring i fjell, murverk, betong og liknende
 Spikerslag

Referanser 

Introduksjoner i 1911
Festemidler